**Pracovná skupina pre pozemkovú reformu v Nových Zámkoch 1945 – 1950 (1952)**

**Opis na úrovni archívneho fondu**

|  |  |  |  |
| --- | --- | --- | --- |
| **kód** | **názov kódu v AJ** | **obsah** | **Názov kódu v SJ** |
| 3.1.1. | Reference kode | SK\_1550\_7204 | Referenčný kód |
| 3.1.2. | Title | Pracovná skupina pre pozemkovú reformu v Nových Zámkoch | Názov jednotky opisu |
| 3.1.3. | Date(s) | 1945 – 1950 (1952) | Časový rozsah |
| 3.1.4. | Level of desription | archívny fond | Úroveň opisu |
| 3.1.5. | Extent and medium of the unit o description (quantity, bulk, or size) | 4,44 bm (37 archívnych škatúľ) | Rozsah a nosič jednotky opisu (množstvo, rozsah alebo veľkosť) |
| 3.2.1. | Name of creator(s) | Povereníctvo pôdohospodárstva a pozemkovej reformy – Sekcia B, Pracovná skupina v Nových Zámkoch | Názov pôvodcu |
| 3.2.2. | Administrative history | Činnosť pôvodcu súvisí s vykonávaním troch etáp druhej pozemkovej reformy po II. svetovej vojne. Pozemkovú reformu na Slovensku riadila samostatná sekcia „B“ Povereníctva SNR pre pôdohospodárstvo a pozemkovú reformu. Pôdohospodársky majetok sa konfiškoval podľa nariadenia SNR č. 104/1945 Zb. n. o konfiškovaní a urýchlenom rozdelení pôdohospodárskeho majetku Nemcov, Maďarov, ako aj zradcov a nepriateľov slovenského národa. Výkon agendy pozemkovej reformy uskutočňovali miestne a okresné roľnícke komisie pri národných výboroch.  V zmysle nariadenia SNR č. 4/1945 Zb. n. z 27. februára 1945 vznikli na Slovensku pracovné skupiny pre pozemkovú reformu ako výkonné orgány Povereníctva SNR pre pôdohospodárstvo a pozemkovú reformu (obežník Povereníctva SNR pre pôdohospodárstvo a pozemkovú reformu č. B-1990/1945 prez.). Celkovo vzniklo 23 pracovných skupín, pričom do jednej pracovnej skupiny patrili najmenej dva okresy. Na základe uvedeného nariadenia sa okrem ďalších konštituovala aj Pracovná skupina pre pozemkovú reformu v Nových Zámkoch pre okresy Nové Zámky, Hurbanovo a Šurany a Pracovná skupina pre pozemkovú reformu v Komárne pre okresy Komárno a Štúrovo. Do pôsobnosti Pracovnej skupiny v Komárne sa s účinnosťou od 15. novembra 1945 po zrušení Pracovnej skupiny pre pozemkovú reformu v Dunajskej Strede pričlenil aj okres Dunajská Streda (obežník č. B-4033/1945 prez.).  Ďalšie obdobie bolo sprevádzané viacerými organizačno-kompetenčnými a územnými zmenami realizovanými na základe novej organizácie krajov vnútornej verejnej správy na Slovensku podľa zákona č. 280/1948 Zb. a zákona SNR č. 14/1949 Zb. Na základe tejto reformy a v zmysle rozhodnutia Povereníctva pôdohospodárstva a pozemkovej reformy v Bratislave č. 1564/49-V/A-1, zo dňa 5. marca 1949 bola Pracovná skupina pre pozemkovú reformu v Komárne zrušená a jej územný obvod sa rozdelil medzi Pracovnú skupinu pre pozemkovú reformu v Galante a Pracovnú skupinu pre pozemkovú reformu v Nových Zámkoch. Zápisnica o prevzatí registratúry pracovnej skupiny v Komárne je uložená v spisoch administratívnej agendy pod číslom 2712/1949. Nová územná pôsobnosť Pracovnej skupiny pre pozemkovú reformu v Nových Zámkoch bola určená pre okresy: Hurbanovo, Komárno, Nové Zámky, Šaľa, Štúrovo a Šurany. Nová reorganizácia územnej pôsobnosti pracovných skupín pre pozemkovú reformu trvala iba krátko. V zmysle zákona č. 98/1950 Zb. a vyhlášky Úradu vlády č. 507/1950 bola časť pôsobnosti Povereníctva pôdohospodárstva a pozemkovej reformy prenesená na novovzniknuté krajské národné výbory. Tým jednotlivé pracovné skupiny v Nových Zámkoch, Nitre a Leviciach, patriace do územnej pôsobnosti Krajského úradu v Nitre, prestali samostatne existovať a ich agendu prevzal Krajský národný výbor v Nitre, pôdohospodársky referát (referát IX). | Dejiny správy pôvodcu |
| 3.2.3. | Archival history | Registratúra Pracovnej skupiny pre pozemkovú reformu v Nových Zámkoch nebola spravovaná na základe interných prepisov, resp. sa o tom nenašli žiadne doklady. Z registratúry Pracovnej skupiny pre pozemkovú reformu v Nových Zámkoch sa zachovala dôverná a administratívna agenda, spisy boli usporiadané chronologicko-numericky. Okrem dôvernej a administratívnej agendy vznikla z činnosti pracovnej skupiny aj rozsahom väčšia, konfiškačná a prídelová agenda, ktorá bola usporiadaná vecne podľa jednotlivých bývalých okresov a v rámci nich abecedne podľa katastrálnych území. Podľa uvedenej schémy bola v rokoch 1982 – 1990 Mikulášom Szabóm usporiadaná časť konfiškačnej a prídelovej agendy okresov Nové Zámky, Komárno a Štúrovo, písomnosti konfiškačnej a prídelovej agendy okresov Šaľa, Hurbanovo a Šurany, ako aj administratívna agenda týkajúca sa všetkých uvedených okresov zostala nespracovaná. | Dejiny archívneho fondu |
| 3.2.4. | Immediate source of acquisition or transfer | Archívny fond Pracovná skupina pre pozemkovú reformu v Nových Zámkoch prevzal do trvalej úschovy predchodca Štátneho archívu v Nitre dňa 20. októbra 1970 pod prírastkovým číslom 460/70. Tento stav bol doplnený dňa 1. júna 1993 novým prírastkom, pod prírastkovým číslom 667. | Spôsoby získavania archívnych prírastkov |
| 3.3.1. | Scope and contents | Dokumenty dôvernej agendy sú zachované v minimálnom množstve. Nachádzajú sa tu registratúrne denníky z rokov 1947 – 1950 a spisy z rokov 1947, 1948 a 1950. V administratívnej agende sa registratúrne pomôcky ako napr. registratúrne denníky či indexy nezachovali. Výnimku tvorí evidencia konfiškovaných pôdohospodárskych majetkov z rokov 1946 – 1948, evidencia vykúpenej pôdy v okrese Šurany z roku 1949 a evidencia vykúpenej pôdy v okresoch Hurbanovo, Komárno, Nové Zámky, Šaľa, Šurany a Štúrovo z roku 1950. Uvedené evidencie však neumožňujú orientáciu vo fonde, slúžia skôr ako sumárne súpisy. Súčasťou administratívnej agendy sú aj spisy z rokov 1945 – 1950. Nosnú časť fondu tvoria konfiškačné a prídelové písomnosti bývalých vlastníkov konfiškovaných pôdohospodárskych nehnuteľností. V konfiškačnej a prídelovej agende usporiadanej vecne podľa bývalých okresov, ich katastrálnych území a na úrovni inventárnych jednotiek podľa bývalých vlastníkov sa vo väčšine prípadov nachádzajú písomnosti, akými sú napr. súpis majetku bývalých vlastníkov, návrhy na konfiškáciu, žiadosti o prídel pôdy a iného nehnuteľného a hnuteľného majetku, zoznamy vydaných prídelových listín, platenie preddavkov prídelových cien. V menšom množstve sa v agende nachádzajú samotné rozhodnutia o konfiškácii, návrhy prídelových plánov, polohopisné a geometrické plány, zápisnice miestnych roľníckych komisií o nakladaní s majetkom bývalých vlastníkov, resp. zápisnice o vyúčtovaní s odchádzajúcimi prídelcami a pod. Najmenšiu skupinu písomností tvoria konečné prídelové plány a prídelové listiny, tieto sa vo fonde nachádzajú len ojedinele. Výnimku tvoria katastrálne územia Bátorove Kosihy (býv. vl. Pakšiová Eva a Poľnohospodárska a priemyselná účtovná spoločnosť), Branovo (býv. vl. Turchányi Imrich), Horná Kráľová (býv. vl. Beneš Eugen, Bergendy Anton a Bergendy Vojtech) a Semerovo (býv. vl. Paál Dionýz, Kesstler Imricha a Kesstler Ján), kde sa prídelové listiny zachovali takmer kompletne. | Obsah a rozsah archívneho fondu |
| 3.3.2. | Appraisal, destruction and scheduling information | Vyraďovanie sa nevykonalo. | Vyraďovanie a hodnotenie |
| 3.3.3. | Accruals | Neočakávajú sa. | Možné prírastky |
| 3.3.4. | System of arrangement | Písomnosti Pracovnej skupiny pre pozemkovú reformu v Nových Zámkoch sú rozčlenené do dvoch základných úrovní, na všeobecnú agendu a na konfiškačnú a prídelovú agendu. Všeobecná agenda je ďalej členená na dôvernú a administratívnu agendu, ktoré sa členia na knihy a spisy. Inventárnou jednotkou pri knihách, resp. evidenciách je jedna kniha a pri písomnostiach jeden ročník spisov, ktoré sú vzhľadom na rozsah usporiadané chronologicko-numericky. Konfiškačná a prídelová agenda je usporiadaná vecne, do obsahovo príbuzných skupín, podľa bývalých okresov a ich administratívneho usporiadania k 1. februáru 1949, patriacich do kompetencie Pracovnej skupiny pre pozemkovú reformu v Nových Zámkoch. V rámci okresov sú písomnosti usporiadané abecedne, podľa prislúchajúcich katastrálnych území. Inventárnu jednotku tvorí spis bývalého vlastníka skonfiškovaných pôdohospodárskych majetkov. Na základe uvedeného získal fond uvedenú štruktúru:   1. Všeobecná agenda 2. Dôverná agenda 3. Knihy 4. Spisy 5. Administratívna agenda 6. Knihy 7. Spisy 8. Konfiškácia a prídely 9. Okres Hurbanovo – 13 katastrálnych území zoradených abecedne 10. Okres Komárno – 9 katastrálnych území zoradených abecedne 11. Okres Nové Zámky – 15 katastrálnych území zoradených abecedne 12. Okres Šaľa – 9 katastrálnych území zoradených abecedne 13. Okres Štúrovo – 25 katastrálnych území zoradených abecedne 14. Okres Šurany – 22 katastrálnych území zoradených abecedne | Spôsob usporiadania |
| 3.4.1. | Conditions governing acces | Prístupný. Prístupnosť niektorých dokumentov (napr. obsahujúcich osobné údaje) môže byť obmedzená v zmysle § 13 zákona č. 392/2002 Z. z. o archívoch a registratúrach a o doplnení niektorých zákonov v znení neskorších predpisov a podľa zákona NR SR č. 18/2018 Z. z. o ochrane osobných údajov a o zmene a doplnení niektorých zákonov. | Podmienky prístupu |
| 3.4.2. | Conditions governing reproduction | Archívne dokumenty možno reprodukovať so súhlasom archívu podľa podmienok uvedených v jeho bádateľskom poriadku a v súlade s internými predpismi MV SR. | Podmienky vyhotovovania reprodukcií |
| 3.4.3. | Language /scripts of material | slovenský | Jazyk/písmo archívnych dokumentov |
| 3.4.4. | Physical characteristics and technical requirements | nepoškodený | Fyzický stav a technické požiadavky |
| 3.4.5. | Finding aids | Ministerstvo vnútra SR, Štátny archív v Nitre, Elena Galandová: Pracovná skupina pre pozemkovú reformu v Nových Zámkoch 1945 – 1950 (1952), inventár, Ivanka pri Nitre 2019, bez evidenčného čísla, 92 strán. | Vyhľadávacie pomôcky |
| 3.5.1. | Existence and location of originals | Ministerstvo vnútra SR, Štátny archív v Nitre, Novozámocká 273, 951 12 Ivanka pri Nitre | Existencia a umiestnenie originálov |
| 3.5.2. | Existence and location of copies | Informácie nie sú známe. | Existencia a umiestnenie kópií |
| 3.5.3. | Related units of description | Informácie nie sú známe. | Súvisiace jednotky opisu |
| 3.5.4. | Publikation note | Informácie nie sú známe. | Informácie o publikovaní |
| 3.6.1. | Note | Pri požiadavke na štúdium je potrebné uviesť inventárne číslo, číslo škatule a číslo spisu, pokiaľ je uvedené. | Poznámka |
| 3.7.1. | Archivist´s note | Mgr. Elena Galandová | Informácia o spracovateľovi a spracovaní |
| 3.7.2. | Rules or conventions | Opis bol vyhotovený podľa ISAD(G): General International Standard Archival Description, Second Edition | Pravidlá alebo zásady |
| 3.7.3. | Date(s) of descriptions | 08.04.2020 | Dátum vyhotovenia opisu |